
ΓΝΩΜΟΔΟΤΗΣΗ ΡΑΕ ΥΠ. ΑΡΙΘΜ. 6/2012
Γνωμοδότηση προς τον Υπουργό Περιβάλλοντος Ενέργειας και Κλιματικής Αλλαγής για την έκδοση του Πρώτου Μέρους του Κανονισμού Αδειών  «Άδεια Προμήθειας και Εμπορίας Ηλεκτρικής Ενέργειας» κατ’ εφαρμογή του άρθρου 135 του ν. 4001/2011 (ΦΕΚ Α΄179).

Η Ρυθμιστική Αρχή Ενέργειας

Κατά την τακτική συνεδρίασή της, στην έδρα της, την 6η Σεπτεμβρίου  2012 
Λαμβάνοντας υπόψη:

1. Τις διατάξεις του ν. 4001/2011 «Για τη λειτουργία Ενεργειακών Αγορών Ηλεκτρισμού και Φυσικού Αερίου, για Έρευνα, Παραγωγή και δίκτυα μεταφοράς Υδρογονανθράκων και άλλες ρυθμίσεις» (ΦΕΚ Α’ 179/22.08.2011) και ιδίως τα άρθρα 13, 134 και 135, 

2. Τις διατάξεις και τα Παραρτήματα της υπ’ αριθμ. πρωτ. Δ5/Φ1/οικ.17951/08.12.2000 απόφασης του Υπουργού Ανάπτυξης «Κανονισμός αδειών παραγωγής και Προμήθειας ηλεκτρικής ενέργειας (Έκδοση 1) » (ΦΕΚ Β΄ 1498/08.12.2000), ο οποίος σύμφωνα με την μεταβατική διάταξη της παρ. 14 του άρθρου 196 του ν. 4001/2011 εξακολουθεί να ισχύει έως και την έκδοση του νέου Κανονισμού Αδειών που προβλέπεται στο άρθρο 135 του νόμου αυτού.

3. Την από 14.12.2011 Δημόσια Διαβούλευση, καθώς και τις προτάσεις και παρατηρήσεις που υποβλήθηκαν σε αυτήν.
4. Τις διατάξεις του ν. 2690/1999 «Κώδικας Διοικητικής Διαδικασίας», ΦΕΚ Α΄45, όπως ισχύει.

Σκέφθηκε ως εξής:
Επειδή, σύμφωνα με την παράγραφο 1 του άρθρου 135 του ν. 4001/2011, ο Κανονισμός Αδειών θεσπίζεται με απόφαση του Υπουργού Περιβάλλοντος Ενέργειας και Κλιματικής Αλλαγής μετά από γνώμη της ΡΑΕ. Με τον Κανονισμό δε αυτόν ρυθμίζονται ιδίως: «(α) Το περιεχόμενο της αιτήσεως, τα υποβαλλόμενα δικαιολογητικά και στοιχεία για τη χορήγηση των αδειών παραγωγής, κυριότητας και διαχείρισης Συστήματος Μεταφοράς, προμήθειας και εμπορίας ηλεκτρικής ενέργειας και διανομής θερμικής ενέργειας και οι ειδικότεροι όροι και προϋποθέσεις χορηγήσεώς τους, οι κυρώσεις που επιβάλλονται σε περίπτωση παραβίασης των όρων χορήγησης άδειας, καθώς και κάθε αναγκαία λεπτομέρεια της διαδικασίας εξέτασης της αιτήσεως ή επανεξέτασης της συμμόρφωσης του αιτούντος προς τους όρους της χορηγηθείσας άδειας. Οι ειδικότεροι όροι και οι προϋποθέσεις αναφέρονται ιδίως στη διασφάλιση της πλήρωσης των κριτηρίων αξιολόγησης, που τίθενται κατά τα προβλεπόμενα στα άρθρα 132, 133 και 134.».
Συναφώς, στις παραγράφους 2 και 4 ορίζεται ότι  οι Άδειες Προμήθειας και Εμπορίας χορηγούνται από τη ΡΑΕ σύμφωνα με τους ειδικότερους όρους και προϋποθέσεις που προβλέπονται στον Κανονισμό Αδειών.

Επειδή, κρίνεται αναγκαίος ο διαχωρισμός του προβλεπόμενου ως άνω Κανονισμού Αδειών σε δύο μέρη, όπου το ένα θα διέπει τη δραστηριότητα της Προμήθειας και Εμπορίας Ηλεκτρικής Ενέργειας, και το δεύτερο τη δραστηριότητα της παραγωγής, ώστε να αποσαφηνιστεί το καθεστώς αδειοδότησης των διαφορετικών αυτών δραστηριοτήτων που μέχρι σήμερα υπάγονται σε ενιαίο καθεστώς αδειοδότησης (Κανονισμός Αδειών Παραγωγής και Προμήθειας, Δ5-ΗΛ/Β/Φ.1/οικ.17951,ΦΕΚΒ΄1498/2000). Αυτό θα έχει ως αποτέλεσμα το καθένα μέρος από αυτά να αποτελεί ένα εύχρηστο εργαλείο για τους ενδιαφερόμενους, που θα διασφαλίζει την ισότιμη μεταχείρισή τους και τη διαφάνεια στις συναλλαγές.
Επειδή, μετά τη θέση σε ισχύ του νόμου 4001/2011, με τον οποίο καταργήθηκε σχεδόν στο σύνολό του ο νόμος 2773/1999 και δημιουργήθηκε νέο νομοθετικό πλαίσιο για την οργάνωση και την εποπτεία της αγοράς της ηλεκτρικής ενέργειας εναρμονισμένο πλέον με το ενωσιακό δίκαιο και ειδικότερα με τις οδηγίες ΕΚ 2009/72ΕΚ και 2009/73ΕΚ, διαμορφώθηκαν νέοι όροι για την αδειοδότηση των δραστηριοτήτων της Προμήθειας και Εμπορίας Ηλεκτρικής Ενέργειας. Ειδικότερα, με το νέο πλαίσιο τροποποιούνται οι προϋποθέσεις που πρέπει να πληρούνται για την έκδοση της Άδειας Προμήθειας, ενώ ταυτόχρονα θεσπίζεται με ρητό πλέον τρόπο και η έννοια της Άδειας Εμπορίας, η οποία δεν απαντάται στο προγενέστερο θεσμικό πλαίσιο. Ως εκ τούτου και με δεδομένο ότι ο υφιστάμενος Κανονισμός Αδειών Παραγωγής (Υπουργική Απόφαση Δ5-ΗΛ/Β7Φ.1/οικ. 17951/6.12.2000, ΦΕΚ Β΄ 1498) που εκδόθηκε κατ’ εξουσιοδότηση του ν.2773/1999, δεν ικανοποιεί τις απαιτήσεις του νέου νομοθετικού πλαισίου, η ΡΑΕ έθεσε σε δημόσια διαβούλευση το νέο σχέδιο Κανονισμού Αδειών και συγκεκριμένα το Πρώτο μέρος του Κανονισμού αυτού που αφορά αποκλειστικά την διαδικασία αδειοδότησης των δραστηριοτήτων της Εμπορίας και Προμήθειας Ηλεκτρικής Ενέργειας. Τα σχόλια που ετέθησαν από τους συμμετέχοντες στο πλαίσιο της δημόσιας διαβούλευσης ελήφθησαν υπόψη από την Αρχή, και για τα σημεία που κρίθηκε εύλογο και ορθό, προχώρησε σε τροποποιήσεις του αρχικώς προτεινόμενου σχεδίου.

Με τον νέο Κανονισμό υιοθετούνται και εξειδικεύονται οι ρυθμίσεις του νέου νομοθετικού πλαισίου, εισάγονται απλουστευμένες ρυθμίσεις προς αποφυγή γραφειοκρατικών δυσχερειών, και παράλληλα αποτυπώνεται η σωρευμένη εμπειρία της Αρχής από την άσκηση των αρμοδιοτήτων της στο ζήτημα της αδειοδότησης των δραστηριοτήτων της Προμήθειας και Εμπορίας Ηλεκτρικής Ενέργειας. Ο νέος Κανονισμός Αδειών, με τον οποίον  ολοκληρώνεται η οργάνωση του νομοθετικού και κανονιστικού πλαισίου που διέπει τις δραστηριότητες της Προμήθειας και Εμπορίας Ηλεκτρικής Ενέργειας, αποσκοπεί κυρίως στη δημιουργία ενός εύχρηστου ρυθμιστικού εργαλείου που αφενός θα εξασφαλίζει διαφάνεια και ισότιμη μεταχείριση των αιτούντων, αφετέρου θα περιλαμβάνει ρυθμίσεις πρακτικά εφαρμόσιμες αλλά και συμβατές  με τους κανόνες της αγοράς.
Επειδή, στην πρόταση νέου Κανονισμού Αδειών που υποβάλλεται, κατά τα προβλεπόμενα στο άρθρο 134 του ν. 4001/2011, καθορίζονται με λεπτομέρεια, η διαδικασία υποβολής αίτησης για χορήγηση άδειας Προμήθειας και Εμπορίας Ηλεκτρικής Ενέργειας, η διαδικασία αξιολόγησης των αιτήσεων, οι όροι και η διαδικασία τροποποίησης και μεταβίβασης των ως άνω Αδειών, η διαδικασία ανάκλησης των Αδειών αυτών, καθώς και οι υποχρεώσεις των Αδειούχων που απορρέουν από αυτές. Μετά και την ενσωμάτωση των προτάσεων και παρατηρήσεων που ετέθησαν στο πλαίσιο της δημόσιας διαβούλευσης, οι βασικές ρυθμίσεις του παρόντος Κανονισμού για την έκδοση Αδειών Προμήθειας και Εμπορίας είναι οι ακόλουθες:

α) Εισάγονται διακριτές ρυθμίσεις για την Άδεια Προμήθειας και την Άδεια Εμπορίας και αποσαφηνίζονται οι έννοιες «Εμπορία» και «Προμήθεια».

β) Εξειδικεύονται τα κριτήρια αξιολόγησης της αίτησης τα οποία προβλέπονται στο νόμο και ειδικότερα στην παράγραφο 2 και 4 του άρθρου 134, ιδίως ως προς την οργανωτική δομή του αιτούντος και την χρηματοοικονομική ευρωστία που απαιτείται  
γ) Αυστηροποιείται το καθεστώς παρακολούθησης των κατόχων της Άδειας για τη  συμμόρφωσή τους με τους προβλεπόμενους γενικούς ή ειδικούς όρους αλλά και σε σχέση με τυχόν οικονομικές εκκρεμότητές τους προς τους αρμόδιους Διαχειριστές. 

δ) Καθορίζονται περιπτώσεις μεταβολής στοιχείων της Άδειας για τις οποίες δεν απαιτείται η τήρηση της διαδικασίας τροποποίησης της άδειας, αλλά αρκεί η γνωστοποίηση της μεταβολής αυτής, προκειμένου να καταχωρηθούν στο ηλεκτρονικό μητρώο που τηρείται στη ΡΑΕ.
ε) Εισάγεται διακριτή ρύθμιση για την άσκηση των δραστηριοτήτων Προμήθειας και Εμπορίας ηλεκτρικής ενέργειας από νομικό πρόσωπο που ασκεί την ίδια δραστηριότητα σε άλλο κράτος μέλος της Ε.Ε.

στ) Εισάγονται ειδικές ρυθμίσεις για τις υποχρεώσεις των κατόχων της Άδειας Προμήθειας που πρέπει να τηρούνται προκειμένου να διατηρείται σε ισχύ η Άδεια.
ζ) Θεσπίζεται ειδική διαδικασία ανάκλησης των Αδειών. 

Αναπόσπαστο μέρος του Κανονισμού Αδειών αποτελούν τα Παραρτήματα 1 έως 5, στα οποία περιλαμβάνονται, τα έντυπα αιτήσεων  που πρέπει να υποβάλλονται για τη χορήγηση Άδειας Προμήθειας και Άδειας Εμπορίας, καθώς της Άδειας που εκδίδεται για την άσκηση των ως άνω δραστηριοτήτων από κάτοχο αντίστοιχης άδειας που δραστηριοποιείται σε άλλο κράτος Μέλος της Ε.Ε., καθώς και οι γενικοί όροι που ισχύουν για κάθε Άδεια και διέπουν τη δραστηριότητα για την οποία αυτή εκδόθηκε.

Για τους παραπάνω λόγους

Γνωμοδοτεί 
Προς τον Υπουργό Περιβάλλοντος Ενέργειας και Κλιματικής Αλλαγής για την έκδοση του πρώτου Μέρους του Κανονισμού Αδειών που αφορά στην έκδοση των Αδειών Προμήθειας και Εμπορίας Ηλεκτρικής Ενέργειας, κατ’ εξουσιοδότηση του άρθρου 135 του ν. 4001/2011 (ΦΕΚ Α΄179), ως ακολούθως:

«
ΚΑΝΟΝΙΣΜΟΣ ΑΔΕΙΩΝ -  Μέρος Α΄

ΑΔΕΙΑ ΠΡΟΜΗΘΕΙΑΣ ΚΑΙ ΕΜΠΟΡΙΑΣ ΗΛΕΚΤΡΙΚΗΣ ΕΝΕΡΓΕΙΑΣ

ΚΕΦΑΛΑΙΟ Α΄

ΓΕΝΙΚΕΣ ΔΙΑΤΑΞΕΙΣ

Άρθρο 1

Πεδίο Εφαρμογής 

Η παρούσα αποτελεί τον Κανονισμό Αδειών Προμήθειας και Εμπορίας ηλεκτρικής Ενέργειας και διέπει τη χορήγηση, τροποποίηση και ανάκληση της άδειας Προμήθειας και της άδειας Εμπορίας ηλεκτρικής ενέργειας (εφεξής Άδειες).

΄Άρθρο 2

Ορισμοί

1. Οι όροι που περιλαμβάνονται στην παρούσα απόφαση έχουν την έννοια που τους αποδίδεται στο ν. 4001/2011.

2. Ειδικότερα, για την εφαρμογή του παρόντος Κανονισμού, οι όροι που χρησι​μο​ποιούν​ται στις διατάξεις του, έχουν την ακόλουθη έννοια:

α) «Νόμος», ο ν. 4001/2011, όπως ισχύει.

β) «Άδεια Προμήθειας ηλεκτρικής ενέργειας», η άδεια που χορηγείται για την πώληση ηλεκτρικής ενέργειας σε τελικούς πελάτες.
γ) «Άδεια Εμπορίας Ηλεκτρικής Ενέργειας», τη άδεια που χορηγείται για την διενέργεια συναλλαγών στην αγορά ηλεκτρικής ενέργειας αποκλειστικά μέσω διεθνών διασυνδέσεων των ηλεκτρικών συστημάτων της χώρας με ηλεκτρικά συστήματα όμορων χωρών.
ΚΕΦΑΛΑΙΟ Β΄ 

ΔΙΑΔΙΚΑΣΙΑ ΥΠΟΒΟΛΗΣ ΑΙΤΗΣΗΣ ΓΙΑ ΧΟΡΗΓΗΣΗ ΑΔΕΙΑΣ ΠΡΟΜΗΘΕΙΑΣ ΚΑΙ ΑΔΕΙΑΣ ΕΜΠΟΡΙΑΣ

Άρθρο 3

Δικαίωμα και προϋποθέσεις υποβολής αίτησης για χορήγηση άδειας Προμήθειας και άδειας Εμπορίας
1. Δικαίωμα υποβολής αίτησης για χορήγηση άδειας Προμήθειας, με την επιφύλαξη του άρθρου 18, έχουν ανώνυμες εταιρείες (Α.Ε.) ή εταιρείες περιορισμένης ευθύνης (Ε.Π.Ε.) οι οποίες διαθέτουν κατά τη στιγμή υποβολής της αίτησης, το εταιρικό κεφάλαιο που καθορίζεται στην περίπτωση (α) της παραγράφου 2 του άρθρου 134 του ν. 4001/2011, και : α) έχουν συσταθεί νόμιμα και εδρεύουν σε κράτος μέλος της Ευρωπαϊκής Ένωσης, του Ευρωπαϊκού Οικονομικού Χώρου (Ε.Ο.Χ.) και σε χώρες της Ενεργειακής Κοινότητας ή σε τρίτες χώρες, αν σχετικό δικαίωμα απορρέει από διμερή συμφωνία που η χώρα έχει συνάψει με την Ελλάδα ή την Ευρωπαϊκή Ένωση, ή  β) έχουν συστήσει νομίμως υποκατάστημα στην Ελλάδα. 
2. Δικαίωμα υποβολής αίτησης για χορήγηση άδειας Εμπορίας, με την επιφύλαξη του άρθρου 18, έχουν ανώνυμες εταιρείες (Α.Ε.) ή εταιρείες περιορισμένης ευθύνης (Ε.Π.Ε.) οι οποίες διαθέτουν κατά τη στιγμή υποβολής της αίτησης, το εταιρικό κεφάλαιο που καθορίζεται στην περίπτωση (α) της παραγράφου 4 του άρθρου 134 του ν. 4001/2011, και: α) έχουν συσταθεί νόμιμα και εδρεύουν σε κράτος μέλος της Ευρωπαϊκής Ένωσης, του Ευρωπαϊκού Οικονομικού Χώρου (Ε.Ο.Χ.) και σε χώρες της Ενεργειακής Κοινότητας ή σε τρίτες χώρες, αν σχετικό δικαίωμα απορρέει από διμερή συμφωνία που η χώρα έχει συνάψει με την Ελλάδα ή την Ευρωπαϊκή Ένωση, ή  β) έχουν συστήσει νομίμως υποκατάστημα στην Ελλάδα.

3. Ο κάτοχος της Άδειας Προμήθειας μπορεί να ασκεί και τη δραστηριότητα της Εμπορίας ηλεκτρικής ενέργειας, χωρίς να απαιτείται για την άσκηση της δραστηριότητας αυτής η κατοχή Άδειας Εμπορίας. 

Άρθρο 4

Διαδικασία υποβολής αίτησης για χορήγηση άδειας Προμήθειας και Εμπορίας

1.  Οι αιτήσεις των παραγράφων 1 και 2 του άρθρου 3 υποβάλλονται στη ΡΑΕ, οποτεδήποτε, σε έγγραφη και ηλεκτρονική μορφή (CD , σύμφωνα με τον τύπο που καθορίζεται στα Παραρτήματα 1, 2 και 3, ανάλογα με τη αιτούμενη δραστηριότητα, καθώς και το υπόδειγμα της αίτησης που περιλαμβάνεται στην ιστοσελίδα της ΡΑΕ (http//www.rae.gr/site/categories_new/…..) και συνοδεύονται από όλα τα έγγραφα και στοιχεία που ορίζονται στα Παραρτήματα αυτά, καθώς και από απόδειξη για την καταβολή του προβλεπόμενου ανταποδοτικού τέλους. 

2. Οι αιτήσεις καταχωρίζονται σε Ειδικό Μητρώο Αδειών Προμήθειας και Εμπορίας που τηρείται στη ΡΑΕ. 
3. Αν η αίτηση δεν συνοδεύεται από τα στοιχεία και έγγραφα που, κατά την κρίση της ΡΑΕ, απαιτούνται για την έναρξη αξιολόγησης της αίτησης, απορρίπτεται ως απαράδεκτη.

Άρθρο 5
Παροχή πρόσθετων στοιχείων

1. Η ΡΑΕ δύναται να ζητήσει από τον αιτούντα την παροχή πρόσθετων στοιχείων ή διευκρινιστικών επί των ήδη υποβληθέντων στοιχείων, που κατά την κρίση της απαιτούνται για την αξιολόγηση της αίτησης, τάσσοντας συγκεκριμένη προθεσμία για την υποβολή αυτή. Αν η προθεσμία παρέλθει άπρακτη η αίτηση θεωρείται μη πλήρης και απορρίπτεται.

2. Το ανταποδοτικό τέλος που έχει καταβληθεί δεν επιστρέφεται με εξαίρεση την περίπτωση που ο αιτών αποσύρει την αίτηση για χορήγηση της Άδειας εντός δεκαπέντε (15) ημερών από την υποβολή της.
Άρθρο 6

Δημοσίευση Αιτήσεων

1.  Εντός προθεσμίας  δεκαπέντε  (15) ημερών από την υποβολή της αίτησης για χορήγηση της Άδειας, η ΡΑΕ δημοσιοποιεί στην ιστοσελίδα της περίληψη του περιεχομένου της αίτησης η οποία περιλαμβάνει τουλάχιστον τα ακόλουθα:

α) την επωνυμία του αιτούντος νομικού προσώπου,

β) το είδος της αιτηθείσας Άδειας (Άδεια Προμήθειας ή Άδεια Εμπορίας),
γ) την αιτούμενη ισχύ,
δ) κάθε άλλη πληροφορία ή στοιχείο που η Αρχή κρίνει απαραίτητο να δημοσιευθεί. 

2.  Η δημοσιοποίηση της παραγράφου 1 περιλαμβάνει και ειδική αναφορά στη δυνατότητα υποβολής αιτιολογημένων αντιρρήσεων σύμφωνα με το άρθρο 7.
Άρθρο 7

Αντιρρήσεις
1. Εντός δεκαπέντε (15) ημερών από την επομένη ημέρα της δημοσιοποίησης της αίτησης που προβλέπεται στο άρθρο 6, όποιος έχει έννομο συμφέρον μπορεί να υποβάλει ενώπιον της ΡΑΕ αντιρρήσεις σε σχέση με την αίτηση που υποβλήθηκε. 

2. Οι υποβαλλόμενες αντιρρήσεις συνοδεύονται από έγγραφα και στοιχεία που είναι αναγκαία για την τεκμηρίωσή τους. Αντιρρήσεις που υποβάλλονται εκπρόθεσμα είτε από πρόσωπα που δεν έχουν έννομο συμφέρον ή δεν συνοδεύονται από τα αναγκαία για την τεκμηρίωσή τους στοιχεία, απορρίπτονται ως απαράδεκτες. 

3. Η ΡΑΕ ενημερώνει εγγράφως τον αιτούντα για τις αντιρρήσεις που έχουν υποβληθεί κατά της αίτησής του. Ο αιτών δύναται να υποβάλει τις απόψεις του επί των αντιρρήσεων αυτών εντός προθεσμίας δέκα πέντε (15) ημερών από την κοινοποίηση τους σε αυτόν.

ΚΕΦΑΛΑΙΟ Γ΄

ΔΙΑΔΙΚΑΣΙΑ ΑΞΙΟΛΟΓΗΣΗΣ ΑΙΤΗΣΕΩΝ

Άρθρο 8

Αξιολόγηση Αιτήσεων

1. Μετά την παρέλευση της προθεσμίας υποβολής αντιρρήσεων, η ΡΑΕ επεξεργάζεται την αίτηση για χορήγηση της Άδειας, λαμβάνοντας υπόψη: α) όλα τα έγγραφα και στοιχεία που υποβάλλει ο αιτών,  β) τις αντιρρήσεις που υποβλήθηκαν, καθώς και τις απόψεις του αιτούντος επί των αντιρρήσεων αυτών και γ) κάθε άλλο σχετικό στοιχείο ή πληροφορία που κατά την κρίση της θεωρεί απα​ραί​τη​το για την αξιολόγηση της αίτησης.

2. Κατά τη διαδικασία αξιολόγησης η ΡΑΕ λαμβάνει υπόψη τις προϋποθέσεις υποβολής της αίτησης σύμφωνα με τα προβλεπόμενα στο άρθρο 3, καθώς και τα ακόλουθα:

α) Tην οργανωτική και διοικητική δομή του αιτούντος νομικού προσώπου η οποία πρέπει να είναι  κατάλληλη ώστε να εξασφαλίσει την αξιόπιστη, συνετή και χρηστή άσκηση της αιτούμενης δραστηριότητας, η οποία προκύπτει από τα έγγραφα που υποβάλλονται σύμφωνα με τα Παραρτήματα 1, 2 και 3.

β) Την αναγκαία χρηματοοικονομική ευρωστία, και φερεγγυότητα του αιτούντος νομικού προσώπου, η οποία αποδεικνύεται από τα στοιχεία της αίτησης που υποβάλλεται σύμφωνα με τα Παραρτήματα 1, 2 και 3.

3. Η συμμετοχή των νομικών προσώπων θα πρέπει να διέπεται από τους κανόνες της διαφάνειας.

4. Αν ένα από τα ανωτέρω κριτήρια ή προϋποθέσεις δεν πληρούται, η αίτηση απορρίπτεται. 

5. Κατά το στάδιο αξιολόγησης της αίτησης, η ΡΑΕ δύναται, εφόσον το κρίνει αναγκαίο:

α) να ζητά την παροχή στοιχείων ή διευκρινήσεων κατά τα οριζόμενα στο άρθρο 5,

β) να συνεργάζεται με τους αρμόδιους Διαχειριστές στα θέματα αρμοδιότητάς τους,

γ) να συνεργάζεται με τις αρμόδιες αρχές της Ευρωπαϊκής Ένωσης ή άλλων κρατών, στις περιπτώσεις που η υποβληθείσα αίτηση περιλαμβάνει στοιχεία για την αξιολόγηση των οποίων  απαιτείται συνεργασία με τις αρχές αυτές.

Άρθρο 9

Απόφαση για τη χορήγηση Άδειας 

1. Η απόφαση για τη χορήγηση της Άδειας ή την απόρριψη του αιτήματος για χορήγησή της, εκδίδεται εντός τριών (3) μηνών από την υποβολή της αίτησης, εφόσον ο φάκελος είναι πλήρης ή από την συμπλήρωση αυτού.

2. Η απόφαση για τη χορήγηση της Άδειας ή την απόρριψη του αιτήματος χορήγησής της, αναρτάται στην ιστοσελίδα της ΡΑΕ και κοινοποιείται στον Υπουργό Περιβάλλοντος Ενέργειας και Κλιματικής Αλλαγής, καθώς και τους αρμόδιους Διαχειριστές. 
3. H Άδεια χορηγείται για χρονικό διάστημα έως είκοσι (20) έτη και η διάρκειά της μπορεί να παρατείνεται κατά τα προβλεπόμενα στο άρθρο 11.

4. Η Άδεια περιλαμβάνει ως ελάχιστα τα ακόλουθα στοιχεία:

α) Τα στοιχεία του κατόχου της.

β) Το είδος της Άδειας.

γ) Την αδειοδοτούμενη ισχύ (ΜW).

δ) Τους γενικούς όρους της Άδειας κατά τα προβλεπόμενα στα Παραρτήματα 4, και 5,  καθώς και κάθε άλλο ειδικό όρο, πρόσθετη υποχρέωση ή περιορισμό που περιλαμβάνεται σε αυτήν σύμφωνα με το άρθρο  10.

5. Η Άδεια ισχύει από την ημερομηνία έκδοσής της, με εξαίρεση την περίπτωση κατά την οποία τίθεται σε αυτήν μεταγενέστερη έναρξη ισχύος.
6. Η Άδεια καταχωρίζεται σε ειδικό Μητρώο Αδειών που τηρείται στη ΡΑΕ.

Άρθρο 10

Όροι και περιορισμοί στην άσκηση δικαιωμάτων που παρέχονται με την Άδεια - Επιβολή πρόσθετων υποχρεώσεων

Στην Άδεια περιλαμβάνονται οι γενικοί όροι των Παραρτημάτων 4 και 5. Οι γενικοί όροι αποτελούν τους ελάχιστους όρους της Άδειας. Στην Άδεια είναι δυνατόν να περιλαμβάνονται ειδικοί όροι, πρόσθετες υποχρεώσεις ή περιορισμοί στην άσκηση δικαιωμάτων που παρέχονται με αυτήν, εφόσον αυτό κρίνεται αναγκαίο από τη ΡΑΕ, ιδίως στις περιπτώσεις που απαιτείται η επιβολή ρυθμιστικών μέτρων για την προστασία του ανταγωνισμού και των καταναλωτών. 

Άρθρο 11

Παράταση της διάρκειας ισχύος της άδειας

1. Η διάρκεια ισχύος της  Άδειας παρατείνεται κατόπιν αιτήματος του κατόχου της Άδειας το οποίο υποβάλλεται τουλάχιστον έξι (6) μήνες πριν την λήξη ισχύος της Άδειας. Με την αίτηση υποβάλλεται:

α) Δήλωση του αδειούχου σχετικά με τη διάρκεια της προτεινόμενης παράτασης η οποία δεν μπορεί να υπερβαίνει την αρχική διάρκεια ισχύος της Άδειας κατά τα προβλεπόμενα στην παράγραφο 3 του άρθρου 9.
β) Υποβολή των στοιχείων που αναφέρονται στο Μέρος 1 των Παρατημάτων 1, 2 ή 3 ανάλογα με τη δραστηριότητα που η ισχύουσα άδεια αφορά.

γ) Απόδειξη για την καταβολή του προβλεπόμενου ανταποδοτικού τέλους. Το τέλος αφορά το ποσό που καταβάλλεται για τη χορήγηση νέας Άδειας κατά τα προβλεπόμενα στο άρθρο 4.
δ) Υπεύθυνη δήλωση του αδειούχου ότι : 

αα) κατά την υποβολή της αίτησης για παράταση ασκεί τη δραστηριότητα για την οποία αιτείται παράταση.
ββ) συντρέχουν οι προϋποθέσεις που τίθενται από τον νόμο και τον παρόντα Κανονισμό για τη χορήγηση της Άδειας.
γγ) έχει εκπληρώσει όλες τις προβλεπόμενες από την κείμενη νομοθεσία υποχρεώσεις προς τους αρμόδιους Διαχειριστές.

2. Η ΡΑΕ αποφασίζει για την παράταση ισχύος της Άδειας, εντός τριών (3) μηνών από την υποβολή της αίτησης.

ΚΕΦΑΛΑΙΟ Δ΄

ΤΡΟΠΟΠΟΙΗΣΗ ΚΑΙ ΑΝΑΚΛΗΣΗ ΤΗΣ ΑΔΕΙΑΣ

Άρθρο 12

Τροποποίηση της Άδειας

1. Η Άδεια τροποποιείται με απόφαση της ΡΑΕ, κατόπιν αίτησης του αδειούχου, είτε αυτεπαγγέλτως από τη ΡΑΕ, εφόσον μεταβάλλονται τα στοιχεία που αναφέρονται στην παράγραφο 4 του άρθρου 9. Ειδικότερα η Άδεια τροποποιείται, εφόσον η αιτούμενη μεταβολή αφορά σε αλλαγή:

α) της  εταιρικής μορφής του κατόχου της Άδειας

β) της εταιρικής σύνθεσης του κατόχου της Άδειας, με την επιφύλαξη της περίπτωσης  ε΄ του άρθρου 14,

γ) στην άσκηση της δραστηριότητας (από Άδεια Εμπορίας σε Άδεια Προμήθειας και το αντίθετο),

δ) της αδειοδοτούμενης ισχύος (ΜW),
2. Στις περιπτώσεις (α) και (β) ο κάτοχος της Άδειας οφείλει να ενημερώσει τη ΡΑΕ εντός αποκλειστικής προθεσμίας δεκαπέντε (15) ημερών από την πραγματοποιηθείσα μεταβολή. Στην περίπτωση που συντρέχει περίπτωση μεταβολής του ελέγχου της εταιρείας που εμπίπτει στην διαδικασία προληπτικού ελέγχου συγκεντρώσεων σύμφωνα το νόμο 3959/2011, ο κάτοχος κοινοποιεί στη ΡΑΕ και αντίγραφο της απόφασης της Επιτροπής ανταγωνισμού επί της γνωστοποιηθείσας συγκέντρωσης. Σε περίπτωση μη τήρησης της ανωτέρω προθεσμίας, η ΡΑΕ δύναται να επιβάλει τις προβλεπόμενες από το νόμο και τον παρόντα Κανονισμό διοικητικές κυρώσεις. 

3. Οι ειδικοί όροι της Άδειας μπορούν να τροποποιούνται , είτε αυτεπαγγέλτως από τη ΡΑΕ, είτε μετά από αίτηση του αδειούχου, εφόσον συντρέχουν ειδικοί λόγοι που αφορούν στην Άδεια και εφόσον δεν θίγονται συμφέροντα των καταναλωτών, τρίτων ή οι διατάξεις για την προστασία του ανταγωνισμού. 

Άρθρο 13

Διαδικασία τροποποίησης της Άδειας

1. Για την τροποποίηση της Άδειας, ο κάτοχός της υποβάλει στη ΡΑΕ αίτηση στην οποία αναφέρει λεπτομερώς την αιτούμενη μεταβολή, συνυποβάλλοντας τα αναγκαία έγγραφα και στοιχεία που τεκμηριώνουν το αίτημά του, καθώς και απόδειξη καταβολής του προβλεπόμενου ανταποδοτικού τέλους. 

2. Σε περίπτωση που η μεταβολή εμπίπτει στις περιπτώσεις (α) και (β) της παραγράφου 1 του άρθρου 12, ο κάτοχος της άδειας οφείλει να υποβάλλει στη ΡΑΕ αίτημα τροποποίησης της άδειάς του, σύμφωνα με τα προβλεπόμενα στο παρόν άρθρο, εντός προθεσμίας δεκαπέντε (15) ημερών από την πραγματοποιηθείσα μεταβολή. 

3. Με κάθε αίτημα τροποποίησης της άδειας σύμφωνα με την παράγραφο 1, ο αιτών υποβάλλει και υπεύθυνη δήλωση ότι δεν υπάρχουν άλλες μεταβολές ως προς τα στοιχεία της άδειας και ότι έχει εκπληρώσει όλες τις υποχρεώσεις και οφειλές του προς τον  αρμόδιο Διαχειριστή.

4. Η ΡΑΕ μπορεί να καλέσει εγγράφως τον Αδειούχο για την παροχή, εντός τακτής προθεσμίας, πληροφοριών και συμπληρωματικών στοιχείων. Αν η προθεσμία παρέλθει άπρακτη, η  αίτηση θεωρείται μη πλήρης και η ΡΑΕ απορρίπτει την αίτηση. 

5. Η ΡΑΕ, δημοσιοποιεί περίληψη της υποβαλλόμενης αίτησης τροποποίησης στην ιστοσελίδα της. Εντός δέκα πέντε (15) ημερών από την ανωτέρω δημοσιοποίηση, πρόσωπα που έχουν έννομο συμφέρον, μπορούν να υποβάλουν αιτιολογημένες αντιρρήσεις. Οι υποβαλλόμενες αντιρρήσεις συνοδεύονται από έγγραφα και στοιχεία που είναι αναγκαία για την τεκμηρίωσή τους. Αντιρρήσεις που υποβάλλονται εκπρόθεσμα ή από πρόσωπα που δεν έχουν έννομο συμφέρον ή δεν συνοδεύονται από τα αναγκαία για την τεκμηρίωσή τους στοιχεία, απορρίπτονται ως απαράδεκτες. 

6. Η ΡΑΕ ενημερώνει εγγράφως τον αιτούντα για τις αντιρρήσεις που έχουν υποβληθεί κατά της αίτησής του. Ο αιτών δύναται να υποβάλει τις απόψεις του επί των αντιρρήσεων αυτών εντός προθεσμίας δέκα πέντε (15) ημερών από την κοινοποίηση τους σε αυτόν.

7. Η ΡΑΕ εξετάζει την αίτηση τροποποίησης, σύμφωνα με το κριτήριο του άρθρου 8, του οποίου η αξιολόγηση επηρεάζεται από την προτεινόμενη μεταβολή, λαμβάνοντας υπόψη τυχόν υποβαλλόμενες αντιρρήσεις, καθώς και τις τυχόν απόψεις του αιτούντος επί των αντιρρήσεων αυτών και αποφασίζει για την τροποποίηση ή μη της Άδειας εντός δύο (2) μηνών από την υποβολή της αίτησης, εφόσον ο φάκελος είναι πλήρης ή από την συμπλήρωση του. 

8. Η ΡΑΕ καταχωρίζει την τροποποίηση στο Μητρώο τροποποιήσεων.

Άρθρο 14
Υποχρέωση γνωστοποίησης σε περίπτωση μεταβολής στοιχείων της  Άδειας 
1. Ο κάτοχος της Άδειας υποχρεούται να γνωστοποιεί εντός ενός δεκαπέντε (15) ημερών από την πραγματοποιηθείσα μεταβολή, συνυποβάλλοντας τα αναγκαία στοιχεία και έγγραφα, αλλαγές που αφορούν:
α) Την έδρα του νομικού προσώπου και τα στοιχεία επικοινωνίας.

β) Την επωνυμία του νομικού προσώπου, εφόσον δεν επάγεται και μεταβολή στην εταιρική σύνθεση.

γ) Τον αντίκλητο ή νόμιμο εκπρόσωπο του νομικού προσώπου.

δ) Μεταβολές στη εταιρική σύνθεση των εταιρειών που μετέχουν στο νομικό πρόσωπο που κατέχει την Άδεια.

ε) Μεταβολή του Δ.Σ ή του Διαχειριστή της εταιρείας. 

στ) Μεταβολή του ύψους του μετοχικού/εταιρικού κεφαλαίου, εφόσον αυτή η μεταβολή δεν επάγεται μεταβολή στην εταιρική σύνθεση.

2. Οι ανωτέρω αλλαγές δεν επάγονται τροποποίηση της Άδειας σύμφωνα με τη διαδικασία του άρθρου 13. Η μεταβολή καταχωρίζεται στα ειδικά μητρώα Αδειών Προμήθειας και Εμπορίας που τηρούνται στη ΡΑΕ.  

3. Σε περίπτωση μη τήρησης της προθεσμίας της παραγράφου 1, η ΡΑΕ δύναται να επιβάλει τις προβλεπόμενες από το νόμο και τον παρόντα Κανονισμό διοικητικές κυρώσεις. 

4. Ειδικά για τις μεταβολές που εμπίπτουν στην περίπτωση (ε), εφόσον μετά τη γνωστοποίηση της μεταβολής σύμφωνα με την παράγραφο 1, η ΡΑΕ κρίνει ότι για την μεταβολή θα πρέπει να ακολουθηθεί η διαδικασία τροποποίησης της Άδειας ενημερώνει τον κάτοχο της Άδειας ο οποίος οφείλει να ακολουθήσει τη διαδικασία που περιγράφεται στο άρθρο 13.

5. Η ΡΑΕ μπορεί να καλέσει εγγράφως τον Αδειούχο για την παροχή, εντός τακτής προθεσμίας, πληροφοριών και συμπληρωματικών στοιχείων σχετικά με τη γνωστοποιηθείσα μεταβολή.
Άρθρο 15
Μεταβίβαση της Άδειας

1. Η Άδεια μεταβιβάζεται με απόφαση της ΡΑΕ, μετά από αίτημα του κατόχου της. Με τη μεταβίβαση της Άδειας, ο νέος κάτοχος της άδειας υπεισέρχεται στο σύνολο των δικαιω​μάτων και υποχρεώσεων που απορρέουν από αυτήν.

2. O κάτοχος της Άδειας υποβάλλει στη ΡΑΕ αίτηση μεταβίβασης της Άδειας στην οποία αναφέρεται το νομικό πρόσωπο στο οποίο πρόκειται να μεταβιβασθεί η Άδεια. Με την αίτηση του κατόχου της Άδειας συνυποβάλλεται δήλωση αποδοχής μεταβίβασης από το νομικό πρόσωπο στο οποίο πρόκειται να μεταβιβασθεί η Άδεια, καθώς και τα στοιχεία που αναφέρονται στα Παραρτήματα 1, 2 και 3, ανάλογα με τη δραστηριότητα, και αφορούν στο νέο κάτοχο της Άδειας. Με την αίτηση υποβάλλεται και απόδειξη του προβλεπόμενου ανταποδοτικού τέλους.

3. Η ΡΑΕ μπορεί να ζητά εγγράφως εντός τακτής προθεσμίας από τον κάτοχο της Άδειας και το νομικό πρόσωπο στο οποίο πρόκειται να μεταβιβασθεί η Άδεια, την παροχή πλη​ρο​φοριών και συμπληρωματικών στοιχείων, που κατά την κρίση της απαιτούνται για την αξιο​λόγηση της αίτησης μεταβίβασης. Αν η προθεσμία που έχει ταχθεί παρέλθει άπρακτη, η  αί​τηση θεωρείται μη πλήρης και η ΡΑΕ απορρίπτει την αίτηση. 

4. Η ΡΑΕ δημοσιοποιεί περίληψη της υποβαλλόμενης αίτησης στην ιστοσελίδα της. Εντός δέκα πέντε (15) ημερών από την ανωτέρω δημοσιοποίηση, πρόσωπα που έχουν έννομο συμφέρον, μπορούν να υποβάλουν στη ΡΑΕ αιτιολογημένες αντιρρήσεις. Οι υποβαλ​λό​με​νες αντιρρήσεις συνοδεύονται από τα έγγραφα και στοιχεία που είναι αναγκαία για την τεκμηρίωσή τους. Αντιρρήσεις που υποβάλλονται από πρόσωπα που δεν έχουν έννομο συμφέρον ή δεν συνοδεύονται από τα αναγκαία για την τεκμηρίωσή τους στοιχεία, απορρίπτονται ως απαράδεκτες. Η ΡΑΕ κοινοποιεί τις αντιρρήσεις που έχουν υποβληθεί, στον κάτοχο της Άδειας και στο πρόσωπο στο οποίο πρόκειται να μετα​βι​βασθεί η Άδεια, θέτοντας προθεσμία για την από μέρους τους απάντηση.

5. Μετά την παρέλευση της προθεσμίας υποβολής αντιρρήσεων, η ΡΑΕ, εξετάζει την αίτηση σύμφωνα με τις προϋποθέσεις και τα κριτήρια του άρθρου 8, καθώς και τις διατάξεις για την προστασία του ανταγωνισμού και αποφασίζει για την αποδοχή ή την απόρριψη της αίτησης μεταβίβασης εντός τριών (3) μηνών από την υποβολή του αιτήματος.

Άρθρο 16

Ανάκληση της Άδειας

1. Η Άδεια μπορεί να ανακαλείται με απόφαση της ΡΑΕ σε κάθε περίπτωση παραβίασης του νομοθετικού και κανονιστικού πλαισίου, των διατάξεων του παρόντος Κανονισμού καθώς και των γενικών και ειδικών όρων της Άδειας.  Η Άδεια ανακαλείται, ιδίως, στις ακόλουθες περιπτώσεις:

α)  Αν η έκδοση της στηρίχθηκε σε εσφαλμένα και παραπλανητικά στοιχεία.

β) Λόγω παύσης της δραστηριότητας για την οποία εκδόθηκε ή μετά από διαπίστωση αντικειμενικής αδυναμίας άσκησής της.

γ) Αν πραγματοποιείται μεταβολή η οποία έχει ως συνέπεια την μη ικανοποίηση κάποιου από τα κριτήρια και τις προϋποθέσεις των άρθρων 3 και 8.

δ) Σε περίπτωση κήρυξης του κατόχου νομικού προσώπου σε πτώχευση, ή σε περίπτωση λύσης ή ανάκλησης της άδειας σύστασής του.

ε) Αν κρίνεται ότι δεν παρέχονται ή δεν παρέχονται επαρκώς οι μακροχρόνιες εγγυήσεις για την εξασφάλιση διαθεσιμότητας επαρκούς ισχύος παραγωγής ηλεκτρικής ενέργειας για την έγχυσή στο ΕΣΜΗΕ.

στ) Μετά από έγγραφη αίτηση του κατόχου της Άδειας, προσηκόντως υπογεγραμμένη και συνοδευόμενη από απόφαση αρμόδιου οργάνου, ή του νομίμου εκπροσώπου. 

2. Με εξαίρεση την περίπτωση στ΄, για την ανάκληση της Άδειας, εφαρμόζονται οι διατάξεις της κείμενης νομοθεσίας για την τήρηση της προηγούμενης ακρόασης του διοικουμένου.

3. Η ανάκληση της άδειας μπορεί να επιβάλλεται παράλληλα και με διοικητικό πρόστιμο.

ΚΕΦΑΛΑΙΟ  Δ΄

 ΥΠΟΧΡΕΩΣΕΙΣ ΤΟΥ ΚΑΤΟΧΟΥ ΤΗΣ ΑΔΕΙΑΣ

Άρθρο 17

Υποχρεώσεις κατόχου Άδειας 
1. Ο κάτοχος της Άδειας Προμήθειας υποχρεούται: 

α. Να τηρεί το νομοθετικό και κανονιστικό πλαίσιο που διέπει τη δραστηριότητα αυτή και ιδίως:

αα) Τις διατάξεις των άρθρων 48, 55,56, 57, 134 και 141 του Νόμου.
ββ) τον Κώδικα Προμήθειας που εκδίδεται κατ’ εξουσιοδότηση του άρθρου 138 του Νόμου, τους Κώδικες Συναλλαγών Ηλεκτρικής Ενέργειας και Δικτύου Διανομής και τον Κώδικα Διαχείρισης Ηλεκτρικών Συστημάτων Μη Διασυνδεδεμένων Νησιών, 

γγ)  τους ειδικούς και τους γενικούς όρους της Άδειας του.

β.  Να συναλλάσσεται με τους πελάτες του με κανόνες διαφανείς και αμερόληπτους και κατά τις συναλλαγές του να τηρεί τους κανόνες ίσης μεταχείρισης.
γ. Να τηρεί χωριστούς λογαριασμούς για τις δαπάνες στις οποίες υποβάλλεται για την παροχή υπηρεσιών κοινής ωφέλειας που του έχει τυχόν επιβληθεί.

δ. Να υποβάλει στη ΡΑΕ κατ’ ελάχιστον μία φορά το χρόνο στοιχεία που αφορούν την παρακολούθηση της δραστηριότητα της Προμήθειας, τα οποία μεταξύ άλλων αφορούν σε θέματα: 

αα. ικανοποίησης πελατών.

ββ. διάρθρωσης της λιανικής αγοράς ηλεκτρικής ενέργειας 

γγ. καταγραφής αποτελεσμάτων και συνθηκών της λιανικής αγοράς ηλεκτρικής ενέργειας.
ε. Κατά την άσκηση της δραστηριότητας του να προσκομίζει ικανοποιητικές μακροχρόνιες εγγυήσεις για την εξασφάλιση επαρκούς διαθεσιμότητας ισχύος παραγωγής ηλεκτρικής ενέργειας για έγχυση στο ΕΣΜΗΕ.
στ. Να γνωστοποιεί στη ΡΑΕ κάθε μεταβολή που επηρεάζει τον έλεγχο της εταιρείας καθώς και κάθε μεταβολή της μετοχικής σύνθεσης της εταιρείας του εντός προθεσμίας δεκαπέντε (15) ημερών από την πραγματοποιούμενη μεταβολή, ακολουθώντας τη διαδικασία του άρθρου 13.
ζ. Να ενημερώνει για κάθε αλλαγή στο ύψος του μετοχικού κεφαλαίου της εταιρείας.

η. Να εκπληρώνει αμελλητί όλες τις υποχρεώσεις του προς τους αρμόδιους Διαχειριστές.
2. Ο κάτοχος της Άδειας Εμπορίας οφείλει να τηρεί το νομοθετικό και κανονιστικό πλαίσιο που διέπει τη δραστηριότητα αυτή και ιδίως:

α) το νόμο 4001/2011 και ιδίως τις διατάξεις του άρθρου 134, και τις κανονιστικές πράξεις που εκδίδονται κατ’ εξουσιοδότηση του άρθρου αυτού, καθώς και κάθε άλλη εκδιδόμενη κατ’ εξουσιοδότηση του νόμου 4001/2011 κανονιστική πράξη η οποία διέπει τη δραστηριότητα της εμπορίας ηλεκτρικής ενέργειας.

β) τον Κώδικα Συναλλαγών Ηλεκτρικής Ενέργειας και τον Κώδικα Διαχείρισης ΕΣΜΗΕ (Κώδικας Διαχείρισης του Συστήματος).

γ)  τους ειδικούς και τους γενικούς όρους της Άδειας του, καθώς και 

δ) τα αναφερόμενα στο Παράρτημα 5.
3. Με απόφαση της ΡΑΕ που αναρτάται στην ιστοσελίδα της είναι δυνατόν να απαιτείται εκ μέρους του αδειούχου κα η προσκόμιση πρόσθετων στοιχείων και εγγράφων εντός συγκεκριμένης προθεσμίας.

Άρθρο 18

Άσκηση δραστηριότητας Προμήθειας και Εμπορίας ηλεκτρικής ενέργειας από νομικό πρόσωπο που ασκεί την ίδια δραστηριότητα σε άλλο κράτος μέλος της Ε.Ε.
1. Για την άσκηση της δραστηριότητας Προμήθειας και Εμπορίας ηλεκτρικής ενέργειας από νομικό πρόσωπο που ασκεί νομίμως την ίδια δραστηριότητα σε κράτος μέλος της Ε.Ε., το νομικό πρόσωπο, θα πρέπει:

α) να έχει τη μορφή ανώνυμης εταιρείας ή εταιρείας περιορισμένης ευθύνης στο Κράτος  -Μέλος που ασκεί τη σχετική δραστηριότητα,

β) να ασκεί την αντίστοιχη δραστηριότητα στο Κράτος Μέλος, τουλάχιστον τρία (3) έτη, 

γ) να υποβάλει αίτηση για χορήγηση Άδειας που συνοδεύεται από τα έγγραφα και στοιχεία που αναφέρονται στο Παράρτημα 3,

δ) να υποβάλει την Άδεια που του έχει χορηγηθεί για την άσκηση της δραστηριότητας από την αρμόδια Αρχή του κράτους – μέλους, η οποία βρίσκεται σε ισχύ.

2. Μετά τη υποβολή της αίτησης ακολουθείται η διαδικασία των άρθρων 6 έως 8. 

3. Κατά την αξιολόγηση της αίτησης για χορήγηση της Άδειας, η ΡΑΕ εξετάζει τα κριτήρια των περιπτώσεων α ΄και β΄ της παραγράφου 2 του άρθρου 8, καθώς και κάθε άλλο στοιχείο που κρίνει αναγκαίο. Για τη διαμόρφωση της κρίσης της μπορεί να συνεργάζεται με τις αρμόδιες αρχές του Κράτους μέλους στο οποίο χορηγήθηκε η αντίστοιχη Άδεια και να ζητά έγγραφα στοιχεία που τεκμηριώνουν την άσκηση της δραστηριότητάς του αιτούντος νομικού προσώπου, τη φερεγγυότητα και την αξιοπιστία του.

4. Η Άδεια χορηγείται σύμφωνα με τα οριζόμενα στα άρθρα 9 και 10 και τους γενικούς όρους της άδειας προμήθειας ή εμπορίας που προβλέπονται στα Παραρτήματα 4 και 5, ανάλογα με την αδειοδοτούμενη δραστηριότητα.
5. Η χρονική διάρκεια ισχύος της Άδειας δεν μπορεί να υπερβαίνει τη διάρκεια ισχύος της Άδειας που του έχει χορηγηθεί για την άσκηση της δραστηριότητας από την αρμόδια Αρχή του κράτους – μέλους.
Άρθρο 19

Παραρτήματα

         Προσαρτώνται και αποτελούν αναπόσπαστο μέρος της παρούσας τα Παραρτήματα 1 έως 5.

Άρθρο 20

Έναρξη ισχύος 

Η παρούσα ισχύει από τη δημοσίευσή της στην Εφημερίδα της Κυβερνήσεως.   »

                                                                                       Aθήνα, 6 Σεπτεμβρίου 2012
                                                                                      Ο Πρόεδρος της ΡΑΕ

                                                                                    Δρ. Ν. Βασιλάκος

